| "Lapsuuden sankarille"Miljoonasade |
| --- |
| Singlen "Lapsuuden sankarille" kansikuva |
| Singlen tiedot |
|  Albumilta | *Pesuhuoneesta keittiöön* |
|  B-puoli | "Helenan baarissa" |
|  Julkaistu | 14. elokuuta 1986 |
|  Formaatti | LP-single |
|  Tyylilaji | pop |
|  Levy-yhtiö | Kräk |
| Listasijoitukset |
| Suomi Suomen virallinen lista: 26. (11/1987) |

**Lapsuuden sankarille** on Miljoonasateen vuonna 1986 levyttämä kappale. Kappaleesta julkaistiin yhtyeen ensimmäinen single 14. elokuuta 1986 (levykoodi KRÄKS 85).

Kappaleen synty
---------------

Heikki Salon kertoman mukaan hän oli tehnyt kappaleeseen sävellyksen vuonna 1977, ja sanoituksesta usean erilaisen tekstiversion.  Yksi sanoituksista olisi nimeltään *Kirkkoon tahdon asumaan*, joka olisi tyyliltään gospeltyylinen. Kappaleen tekoon hän oli saanut idean työskennellessään syntymäpaikkakunnallaan Lapuan seurakunnassa nuoriso-ohjaajana. Myöhemmin Salo kuitenkin erosi kirkosta, niin laulun alkuperäinen sanoitus tuntui turhalta, ja sävellys jäi ilman tekstiä. Vuonna 1983 Salo opiskeli Jyväskylän yliopistossa, jolloin alkoi työstämään varsinaista Lapsuuden sankarille -kappaleen sanoitusta. Siihen aikaan Saloa kiinnosti konktreettisesti globaali maailmankatsomus, jota hän on kuvaillut: "Eli se, että joku kiertää maapalloa ympäri ja näkee asioita. Ja joku sieltä maapallon pinnalta antaa säkeitä sille, joka kiertää.". Hän lopulta valitsi laulun aiheeksi neuvostoliittolaisen avaruuslentäjän Juri Gagarinin. Salon kertoman mukaan itse Gagarin ei kuitenkaan ollut hänen "oman lapsuutensa sankari". Salon kertoman mukaan kappaleen kertosäkeessä mainittava lause "tule elävänä takaisin" voi sisältää myös vastarintaisen ajattelun, jota Salo kuvailee sanoilla: "Säily elossa sankari, älä kuole valtion mukana".

Salo nauhoitti laulaja Pentti Rasinkankaan kanssa kappaleesta ensimmäisen demon, jonka Rasinkangas toimitti levy-yhtiöön, joka ei kuitenkaan innostunut duosta. Tämän jälkeen Jyväskylän yliopiston kulttuurisihterinä toiminut Salo järjesti bändikatselmuksen Jyväskylään, ja hoiti levy-yhtiön edustajat paikan päälle.Tämän tilaisuuden myötä Salon vielä Kling Klang -nimeä käyttävä yhtye sai tilaisuudessa esiintyneistä bändeistä ainoana levytyssopimuksen.

Kappaleen teko vaikutti Salon omaan elämänkatsomukseensa siten, että alun perin hän oli käynyt varusmiespalveluksen 1970-luvulla, mutta päätti lopulta erota puolustusvoimien reservistä. Tämän myötä hän joutui perustelemaan asevelvollisten tutkijalautakunnalle muuttunutta vakaumustaan. Tilaisuudessa hän esitti Lapsuuden sankarille -kappaleen tekstit, ja selitti kirjoittavansa rauhanaatteellisia kappaleita nyt ja tulevaisuudessa. Lautakunnan jäsenien kannanotot vaihtelivat, mutta ainakin yhdelle jäsenelle laulaja-viulisti Per-Erik Förarsille Salon esittämät perustelut vakuuttivat. Salon omaa isääkin arvelutti alussa tehdä laulu neuvostoliittolaisesta sankarista, joka kuitenkin lopulta leppyi.

Kappale äänitettiin Helsingin PitäjämäenTakomon studiolla toukokuussa 1986. Kappaleen tekijällä Heikki Salolla oli levytyspäivänä keuhkoputkentulehdus, ja pyysi tämän takia saada siirtää levytystä myöhempään ajankohtaan. Tähän ei kuitenkaan tuottaja Janne Louhivuori pystynyt suostumaan aikataulutuksen vuoksi, jonka takia Salo päätti laulaa kappaleen oktaavia alempana. Studiossa nauhoitettiin myös kappaleen kertosäkeessä esiintyvän lapsikuoron osuudet, joka koostui Helsingin Pakilan ala-asteen musiikkiluokan oppilaista. Heidät studioon oli värvännyt muusikko Seppo Hovi. Kappaleen miksausvaiheessa lisättiin venäjän kielistä puhetta, joka oli nauhoitettu venäläiseltä radiokanavalta. Sen jälkeen ääni muokattiin siten, kunnes lopputulos kuullosti radiopuhelinyhteydeltä Gagariniin. Varsinaisia käyttölupia radiokanavalta nauhoitettuihin puheisiin ei kyselty, ja arvoitukseksi on jäänyt kuka henkilö radiokanavalla puhui, ja mitä hän sanoi.

Kappale julkaistiin singlenä 14. elokuuta 1986, ja sitä aloitettiin lähes heti soittaa radiossa, johon yhtenä vaikuttavana tekijänä julkaisuaikaan oli se, että Yleisradion monopoliasema radiotoiminnassa oli murtunut aiemmin, ja Suomessa oli aloittanut useampia uusi kaupallinen radiokanava. Singlen julkaisun aikaan myös yhtyeen nimi vaihdettiin levy-yhtiön päätöksestä Miljoonasateeksi. Kappale kuitenkin sai myös kritiikkiä, muun muassa aikakauslehti Rumban silloisilta toimittajilta Simo Frangénilta ja Pasi Heikuralta.

Singlejulkaisu
--------------

Kappale julkaistiin vuonna 1986 kaksipuolisena singlenä. Singlen b-puolella on kappale nimeltä "Helenan Baarissa".

Käännös- ja coverversiot
------------------------

Kappale on käännetty ja levytetty myös venäjäksi nimellä "Geroju mojega djetstva"(ven. Герой моего детства), viroksi, ja englanniksi nimellä "Fly on Juri Gagarin"

Lapsuuden sankarille -kappaleesta on tehty 18 levytettyä versiota. Muun muassa kappaleen on levyttänyt Vesa-Matti Loiri vuonna 2007 julkaistulle albumilleen Inari. Sleepy Sleepers teki kappaleesta oman version nimellä "Nykäsen Matti". Timo Kotipelto esittää "Lennä, Nykäsen Matti" -kappaleen Nykäsestä kertovassa *Matti*-elokuvassa. Turos Hevi Gee on tehnyt kappaleesta oman version "Aja vaan", joka kertoo Tapani Kansasta. Hauli Brosin Herrasmiesten laulut -levyllä Heikki Salo esittää itse uudelleensanoittamansa version "Kun mä nykäsen mällit". Kyseinen levy jaettiin Jallun erikoisnumeron välissä vuonna 2008.

Lähteet
-------

1. ↑  Listalevyt: Miljoonasade
2. ↑  Singlet *Miljoonasade*. Viitattu 17.2.2024.
3. ↑  Miljoonasade - Lapsuuden Sankarille *discogs.com*. Viitattu 17.2.2024. (englanniksi)
4. 1 2 3 4 5 6 7 8 9 10 11 12 13 14 15 16 17 18  Korkee, Sanna: Laulu joka muutti Heikki Salon elämän *Suomen musiikintekijät*.  29.12.2017. Viitattu 17.2.2024.
5. 1 2 3 4 5 6 7 8 9 10 11 12 13 14 15 16  Lehmusvesi, Jussi: Miljoonasateen ensimmäisen jättihitin syntyyn vaikutti kurkunpäätulehdus, toinen syntyi tarkasti laskelmoiden – temppu onnistui ja pian lavalle lensivät nallet *Helsingin Sanomat*.  12.4.2019. Viitattu 17.2.2024.
6. ↑  Hytönen, Ville: Lennä Juri Gagarin *Kaltio pohjoinen kulttuurilehti*.  3/2019. Viitattu 17.2.2024.
7. ↑  Miljoonasade – Lapsuuden Sankarille *discogs.com*. Viitattu 17.2.2024. (englanniksi)
8. ↑  Geroju mojega djetstva *heikkisalo.com*. Viitattu 17.2.2024.
9. ↑  Fly on Juri Gagarin ("Lapsuuden sankarille") *heikkisalo.com*. Viitattu 17.2.2024.
10. ↑  Vesa-Matti Loiri – Inari *discogs.com*. Viitattu 17.2.2024. (englanniksi)
11. ↑  Musiikkia elokuvasta Matti *Viihdelehti Stara*.  22.1.2006. Viitattu 25.5.2010.
12. ↑  Ajan vaan *Äänitearkisto*.  Arkistoitu 12.2.2019. Viitattu 25.5.2010.
13. ↑  Hauli Bros - Herrasmiesten laulut *discogs.com*. Viitattu 30.09.2013.

Aiheesta muualla
----------------

* Kappaleen sanat